section_heading: Pozadina i snimanje
paragraph_text: Bathory je bio osnovan 1983. godine. Frontmen grupe, Quorthon, bio je zaposlen na nepuno radno vrijeme u maloj diskografskoj kući Tyfon. Krajem 1983. i početkom 1984. kuća je radila na kompilaciji pjesama skandinavskih metal skupina. Međutim, jedna od njih se odlučila povući u posljednjem trenutku. Tyfon je dozvolio Bathoryju da se pojavi na albumu kako bi popunio mjesto te je sastav za kompilaciju u siječnju snimio dvije pjesme—"Sacrifice" i "The Return of the Darkness and Evil". Nosač zvuka, Scandinavian Metal Attack, bio je objavljen u ožujku 1984. i označio je prvu Bathoryjevu pojavu na albumu. Na iznenađenje sviju više od 95% obožavateljske pošte nakon objave albuma bilo je posvećeno Bathoryju. Tyfon je zamolio grupu da snimi studijski album. Budući da su se njegovi kolege iz skupine odselili, Quorthon je u nju doveo basista Rickarda Bergmana i bubnjara Stefana Larssona. Svoju prvu i jedinu probu prije snimanja albuma održali su 22. svibnja 1984. godine. Tijekom nje su snimili pjesme "Satan My Master" i "Witchcraft", koje će se kasnije pojaviti na kompilaciji Jubileum Volume III.